**Епидемиолошки подаци**

Рак грлића материце је препознат као озбиљан јавноздравствени изазов у Србији. Министарство здравља је зато крајем 2012. године увело организовани скрининг рака грлића материце.

Према подацима Регистра за рак Института за јавно здравље Србије „Др Милан Јовановић Батут”, у просеку се у Србији сваке године региструје више од 1214 новооболелих жена од карцинома грлића материце. Просечна стандардизована стопа инциденције од цервикалног карцинома износи 21,4 на 100.000 жена. Од карцинома грлића материце сваке године умре 470 жена и просечна стандардизована стопа морталитета износи 6,9 на 100.000 жена свих узраста. Карцином грлића се чешће јавља у узрасту од 35. године, али највише узрасноспецифичне стопе оболевања су у узрасту од 50 до 59. године. У случају умирања регистроване стопе морталитета пропорционално расту почев од 45. године и највише су у најстаријем узрасту, 75 и више година.

Током 2016. године регистровано је 1239 новооболелих жена од рака грлића материце и стандардизована стопа инциденције је износила 21,9 на 100.000 жена. Током исте године, 453 жене су у Србији умрле од ове врсте рака и стандардизована стопа морталитета је износила 6,7 на 100.000 жена.

Када говоримо о оболевању, највише стандардизоване стопе инциденције од рака грлића материце у 2016. години, у односу на просечну стопу инциденције од ове малигне локализације у Републици Србији, регистроване су у Нишавској, Средњебанатској, Зајечарској и Пиротској области, а најниже у Подунавској, Јабланичкој, Јужнобанатској и Браничевској области (табела 1).

**Графикон 1.** Стандардизоване стопе инциденције рака грлића материце, по окрузима у Републици Србији, 2016. година

У случају леталних исхода, више стандардизоване стопе морталитета од просечне у Републици Србији су регистроване у Подунавској, Топличкој, Севернобанатској и Зајечарској области, а најниже у Моравичкој, Колубарској, Шумадијској и Борској области (табела 2).

**Графикон 2.** Стандардизоване стопе морталитета рака грлића материце, по окрузима у Републици Србији, 2016. година

На основу регистрованих стопа оболевања и умирања, као и на основу најновијих процена Међународне агенције за истраживање рака (IARC) за 2018. годину, Србија се и даље налази у групи земаља са високим стопама оболевања и умирања у Европи.

Када је реч о оболевању од рака грлића материце, Србија се, после Летоније, Босне и Херцеговине, Естоније и Молдавије налази на петом месту у Европи. Такође, наша земља се и по умирању од ове врсте рака код жена налази на петом месту у Европи, после Румуније, Молдавије, Бугарске и Литваније.